**Lumpenelita.**

**Všetci hovoria, že je u nás politická kríza. Áno, je, ale je to sekundárny jav a dôsledok niečoho iného: Politická kríza je dôsledkom hlbokej krízy morálky a kultúrnej krízy. Ak chceme vyriešiť našu politickú krízu, musíme sa zaoberať našou hlbokou krízou morálnou a hlbokou krízou kultúrnou.**

Hlboká morálna a kultúrna kríza nie je našim slovenským špecifikom. Slovensko je súčasťou hlbokej kultúrnej a morálnej krízy anglosaského sveta. Nie je normálne, ak sa legalizuje 68 pohlaví a pokladá sa to za pokrok. Nie je normálne tvrdiť, že muž môže mať menzes a muž môže byť tehotný, lebo to je vraj tolerantné. Nie je normálne nehovoriť o otcovi a matke, ale o rodičovi 1. a rodičovi 2, lebo vraj to je ústretové. Nie je normálne vykonávanie potratov do 9 mesiaca gravidity, ako je to v niektorých štátoch USA a vykladá sa to ako ochrana zdravia ženy. Nie je normálne pomalé otváranie Overtonovho okna pre akceptáciu pedofílie, ak s tým dieťa súhlasí. Nie je normálne vyrábať z Otella belocha, lebo vraj nie sme rasisti. Hnutie BLM je falošné, nie je to boj proti rasizmu, stačí len pripomenúť, že mŕtveho Floyda, kterého smrť toto hnutie odštartovala, pochovávali v zlatej truhle. Zlatá truhla ako opulentný gýč! Tak nepochovali, napríklad, ani jedného amerického prezidenta. Boj proti kravským prdom je vrchol pavedeckých nezmyslov klimaalarmizmu. Zvrátenosti sú vydávané za normu a ich kritika za nemorálnosť. Každým dňom je očividnejšie zlyhanie tzv. Green-dealu, zelenej politiky. Slovensko je silno vystavené týmto vplyvom, charakterizujúcim morálnu a kultúrnu krízu kolektívneho západu.

Keďže každé za má svoje proti, každé plus má svoje mínus, jing má svoj jang, tak som si povedal, že ak existuje lumpenroletarát, musí existovať aj jeho protiklad, lumpenelita. Čo je vlastne ten lumpenproletariát? Podľa Vikipédie lumpenproletariát z nemeckého  *Lumpe(n)*, handry, je pojem zavedený Karolom Marxom a Fridrichom Engelsom pre označenie vyvrheľov všetkých tried spoločnosti. Oproti pracujúcemu obyvateľstvu, proletariátu, podľa Marxa lumpenproletariát bol neschopný, neproduktívny a úpadkový a dá sa podplatiť. Po prečítaní tejto definície som si uvedomil, že to je presná definícia našej vládnej vrstvy, akurát, že to nie sú chudobní, otrhaní proletári. Nazval som ich preto **lumpenelita.**

Koho tam zaradiť? Uvediem len zopár príkladov:

Lumpenelita sú tí novinári z korporátnych médií, ktorí nám klamú a pritom vedia, že klamú. Oni vedia aj to, že my vieme, že klamú a napriek tomu klamú. Majú nás na háku.

Lumpenelita nás presviedčala, že vakcína je sloboda.

Lajčák-Kiska – švagrovia, Korčok-Šefčovič – švagrovia, jeden z dvojice v koalícii, druhý v opozícii: Rodina je ošetrená, nech voľby dopadnú akokoľvek. Nie je to nezákonné, ale v zdravej spoločnosti by takéto rodinkárstvo politikov nebolo akceptované. Oni samotní nás ale majú na háku.

Lumpenelita sú poslanci parlamentu, ktorí 3 dni po voľbách vystúpia zo strany na chrbte ktorej sa dostali do parlamentu a za jedno volebné obdobie zmenia aj 3x politické tričko. Aké majú zásady? Len jednu: Vlastný prospech.

Keď súčasný minister financií bol ešte premiérom, tak plagiátor premiér poveril ministra školstva plagiátora, aby pripravil zákon proti plagiátorstvu, ktorý schváli parlament, vedený plagiátorom. To nevymyslíš, to je slovenská politická realita. Na poste predsedu SNS je človek, ktorý bol prvý obvinený z plagiátorstva. Z čoho môže plagiátor obviňovať plagiátorov, čo im môže vyčítať, o akej morálke kázať? Majú nás všetci na háku, a ja si ich dovolím nazvať lumpenelita. Je zbytočné uvádzať ďalšie príklady, bolo by ich neúrekom.

Morálka, etika, kultúra, charakter, skutočné vzdelanie a vedomosti, zbytočne ich vo vládnej elite hľadáte. Nie je to elita, slovenskú vládnu politiku ovládla lumpenelita. Situácia je ale identická pomaly v celej západnej Európe a v USA. Na mieste je otázka, prečo k takémuto spoločenskému vývoju došlo. Som presvedčený, že príčinou je fatálne zlyhanie spoločenských vied, ktoré môžeme v západnej Európe a v USA pozorovať posledné dve desaťročia. Dôsledkom je zlyhanie na najvyššej priorite, na ideologickej priorite. Presne z rovnakej príčiny zlyhal aj sovietsky systém. Ja som, ako študent medicíny, musel robiť skúšky z vedeckého komunizmu a z vedeckého ateizmu. Boli to spoločenské pavedy, vedeli to aj prednášajúci a skúšajúci, ale oficiálne sa to uznávalo a rešpektovalo ako seriózne spoločenské vedy. Sovietsky systém stratil v 70-tych rokoch minulého storočia svoju myšlienkovú inšpiratívnu doktrínu, ktorá mu umožnila vyhrať II. Svetovú vojnu a dostať prvého človeka do vesmíru. Vedecký komunizmus a vedecký ateizmus ju nenahradili. Presne tak západ stratil svoju pozitívnu myšlienkovú doktrínu, ktorou porazil sovietsky systém. Bola to sloboda slova, sloboda vierovyznania, sloboda pohybu, skutočne slobodné a férové voľby a skúsenosť, že najlepší sa presadí, pretože je najlepší. Formálne to všetko platí, ale vo veľmi pokrivenej, zdegenerovanej podobe a už to nie je dôveryhodné. LGBT ideológia, klimaalarmizmus, BLM, vakcinačná hystéria sú snahy o náhradné témy, tak ako bol vedecký komunizmus a vedecký ateizmus. Moderná ideológia neoliberalizmu urobila za dvadsať rokov z Európy a USA väzenie intelektu. Väzenie preto, že zlikvidovala diskusiu. Uvedomte si, že aj pri najmiernejšej kritike voči liberálnym kampaniam odpoveďou nie je slušná diskusia, ale útok na osobu a nenávistná nálepka: Homofób, antivaxer, ruský troll, hoaxer, dezolát... Vyhlasovanie titulu “homofób roka“ je nenávistný myšlienkový kŕč, nič iné. V anglosaskej spoločnosti triumfuje priemernosť. Umožňuje to presadiť sa bezcharakterným karieristom, lumpenelite.

Aké je východisko z tohto marazmu v podmienkach Slovenskej republiky?

Vygenerovať vodcu, ktorý má rovnú chrbticu a nie je úplatný. Ktorý dokáže zdvihnúť hlavu a hovoriť pravdu, ktorý dokáže za tú pravdu aj bojovať a prinášať obete. Povedať, že východiskom je návrat ku koreňom, k historicky overeným hodnotám a historicky overeným pravdám. Nie je potrebné vymýšľať drevené želiezko. Ak chceme prežiť ako národ a ako civilizácia, musíme takého človeka nájsť. Mali sme takých: Štúr, Štefánik, Hlinka. Bez nich by sme neboli. Boh ochraňuj Slovensko.

MUDr. Štefan Paulov.